
A nők információbiztonsági szektorban való megjelenésének vizsgálata

Az információbiztonság a 21. században, azaz az információs társadalom korában kiemelt fontossággal bír, ahogyan az informatikai biztonság, és a kiberbiztonság is. Az említett területek nehezen választhatóak szét, így nem lehetséges teljesen elkülönülten kezelni őket. Emellett a terület aktualitását hangsúlyozza a szakemberállomány vizsgálatának szükségessége. Különböző internetes médiumok, valamint szakirodalmak is taglalják a területen megjelenő nemi megoszlás mértékét, okait.
A dolgozatban ehhez kapcsolódóan megjelennek a területen betölthető pozíciók, és azok leírása, illetve az aktuális munkaerőpiaci tendenciák. Emellett egészen az általános iskolától kezdve, középiskolán át az egyetemi hallgatókig a különböző trendek és motivációk is olvashatóak a pályaválasztást illetően. Végül pedig a nemzetközi és hazai szinten – Women in IT Security, azaz WITSEC – működő szervezetekre és a közösségi médiában megjelenő trendekre helyeződik a hangsúly.
A korábbiakban leírtakhoz kapcsolatosan a vizsgálat tárgya első körben a már szakmában dolgozók – férfiak és nők egyaránt – jelenlegi helyzete, motivációi, melynek feltárása egy kérdőíves kutatáson keresztül valósult meg. Ezt követően a felsőoktatási hallgatók, kifejezetten a kiberbiztonsági mesterképzést választó hallgatók motivációja kerül előtérbe. Az utolsó fejezetben pedig szakmai fókuszcsoportos interjúk segítségével jelennek meg a mentorprogramok és egyéb szakmai körülmények. Mindemellett az aktuális trendek szentiment analízissel történő elemzése ad mélyebb betekintést a feldolgozott témába.
A kutatás arra ad választ, hogy a területen dolgozók miként ítélik meg a nők helyzetét amellett, hogy egyéb tényezők is azonosításra kerültek. Továbbá kiderül a felsőoktatási hallgatók motivációja, akik a területtel összefüggő képzést választják. Ehhez szorosan kapcsolódik a kérdés, hogy a WITSEC által végzett mentorálás mennyire van hatással a szakmai elkötelezettség alakulására. Végül, de nem utolsó sorban a trendek megítélése, azok érzelmi reakciója zárja a dolgozatot.



